**Dôvodová správa**

**A. Všeobecná časť**

Návrh zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov (ďalej len „návrh zákona“) predkladajú na rokovanie Národnej rady Slovenskej republiky poslanci Národnej rady Slovenskej republiky Anna ZÁBORSKÁ a Richard VAŠEČKA.

**Základným cieľom návrhu zákona je zníženie dane z pridanej hodnoty (ďalej len „DPH“) na 5% pre detské plienky, vlhčené utierky, detskú výživu, dojčenské mlieko a výživové doplnky.** V čase, keď vláda prijíma konsolidačné opatrenia a rodiny čelia zníženiu príjmov v dôsledku krátenia daňového bonusu na deti, je potrebné kompenzovať tieto straty efektívnymi riešeniami, ktoré zohľadňujú reálne potreby domácností. Slovenské rodiny čelia značným finančným výdavkom, ktoré prichádzajú s narodením dieťaťa a práve základné potreby, ako sú plienky a detská výživa, tvoria významnú časť týchto nákladov. Zníženie DPH na 5% by znamenalo okamžité zníženie cien týchto nevyhnutných produktov, čím by sa priamo odľahčilo finančné bremeno kladené na rodičov, najmä v domácnostiach s nižšími príjmami alebo s viacerými deťmi.

Zvýšené ceny tovarov spôsobené infláciou vytvárajú ďalší tlak na rodinné rozpočty, najmä pokiaľ ide o základné produkty, ako sú plienky, vlhčené utierky, detskú výživu, dojčenské mlieko a výživové doplnky. Tieto nevyhnutné položky predstavujú výrazné pravidelné výdavky, ktorých rastúce ceny ešte viac zaťažujú už tak oslabené príjmy rodín. V kombinácii so znížením daňového bonusu na deti to vedie k tomu, že rodiny čoraz viac bojujú s každodennými výdavkami a zvyšuje sa riziko, že ich finančná situácia sa stane neudržateľnou.

Tento krok by mal pozitívny vplyv na demografickú situáciu Slovenska. V čase, keď krajina čelí starnutiu populácie a poklesu pôrodnosti, je podpora rodín s malými deťmi kľúčová pre dlhodobú udržateľnosť sociálneho systému. Zníženie DPH na produkty pre deti vysiela jasný signál, že štát aktívne podporuje mladé rodiny a rodičovstvo, čím môže motivovať páry k tomu, aby sa rozhodli pre viac detí.

Zároveň je dôležité myslieť aj na zdravie detí. Výživové doplnky a kvalitná detská strava sú neoddeliteľnou súčasťou zdravého vývoja dieťaťa. Nižšia DPH bude viesť k zvýšeniu dostupnosti týchto produktov pre všetky rodiny, čím sa zlepší celková výživa detí, najmä v obdobiach rastu a vývinu. To by mohlo viesť k lepším zdravotným výsledkom najmladších občanov a z dlhodobého hľadiska k nižším nákladom na zdravotnú starostlivosť.

V časoch, keď sa rodiny ocitajú pod čoraz väčším finančným tlakom, je povinnosťou štátu prijať opatrenia, ktoré minimalizujú negatívne dopady inflácie a konsolidačných opatrení na domácnosti. Zníženie DPH na produkty spojené s potrebami detí v rannom veku tak predstavuje rozumné a nevyhnutné riešenie, ktoré pomôže rodinám lepšie zvládnuť toto náročné obdobie a podporí ich v dôležitej úlohe starostlivosti o budúcu generáciu, od ktorej závisí budúcnosť Slovenska.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona bude mať negatívny vplyv na verejné financie. Bude mať pozitívny vplyv na podnikateľské prostredie. Nebude mať vplyv na životné prostredie a informatizáciu spoločnosti. Návrh zákona bude mať pozitívny sociálny vplyv. Návrh zákona bude mať pozitívny vplyv na manželstvo, rodičovstvo a rodinu.

**B. Osobitná časť**

**Čl. I**

**K bodu 1**

Navrhuje sa zmena číselného znaku Spoločného colného sadzobníka „ex 9619 00 Hygienické vložky a tampóny, plienky, prebaly a podobné výrobky, z akéhokoľvek materiálu – určené len na inkontinenciu“ na číselný znak Spoločného colného sadzobníka „9619 00 Hygienické vložky a tampóny, plienky, prebaly a podobné výrobky, z akéhokoľvek materiálu“ tak, aby boli zahnuté všetky typy plienok, najmä tie pre deti, nie len inkontinenčné pomôcky.

**K bodu 2**

Navrhuje sa doplnenie ďalších produktov, ktoré sú nevyhnutné pre zdravý vývin dojčiat a detí, ako sú vlhčené utierky, detská výživa, dojčenské mlieko a výživové doplnky.

**Čl. II**

Tento zákon nadobúda účinnosť 1. januára 2025.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** poslanci Národnej rady Slovenskej republiky Anna Záborská a Richard Vašečka

**2. Názov návrhu zákona:** ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov

**3. Predmet návrhu zákona:**

a) nie je upravený v primárnom práve Európskej únie,

b) nie je upravený v sekundárnom práve Európskej únie,

c) nie je obsiahnutý v judikatúre Súdneho dvora Európskej únie.

**4.Záväzky Slovenskej republiky vo vzťahu k Európskej únii:**

Bezpredmetné

**5.Návrh zákona je zlučiteľný s právom Európskej únie**

Stupeň zlučiteľnosti - úplný

**DOLOŽKA**

**vybraných vplyvov**

**A.1. Názov materiálu:** ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  |  | X |
| 1. Vplyvy na podnikateľské prostredie – dochádza k zvýšeniu regulačného zaťaženia? | X |  |  |
| 1. Sociálne vplyvy | X |  |  |
| * vplyvy na hospodárenie obyvateľstva, |  | X |  |
| * sociálnu exklúziu, |  | X |  |
| * rovnosť príležitostí a rodovú rovnosť a vplyvy na zamestnanosť |  | X |  |
| 1. Vplyvy na životné prostredie |  | X |  |
| 1. Vplyvy na informatizáciu spoločnosti |  | X |  |
| 1. Vplyvy na manželstvo, rodičovstvo a rodinu | X |  |  |

**A.3. Poznámky**

*Návrh zákona bude mať negatívny vplyv na verejné financie. Návrh zákona bude mať pozitívny vplyv na podnikateľské prostredie. Nebude mať vplyv na životné prostredie a informatizáciu spoločnosti. Návrh zákona bude mať pozitívny sociálny vplyv. Návrh zákona bude mať pozitívny vplyv na manželstvo, rodičovstvo a rodinu.*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a Ministerstvu hospodárstva SR a stanovisko ministerstiev tvorí súčasť predkladaného materiálu.*